Pta-polisie waarsku oor nuwe valstrikArgieffoto: Nico Strydom Minstens twee swaarvoertuie is die afgelope week in twee afsonderlike voorvalle op snelweë in Pretoria gekaap aan die hand van dieselfde modus operandi. Kapt. Colette Weilbach, woordvoerder van die Brooklyn-polisiestasie, het Dinsdag aan Maroela Media gesê buiten dié twee voorvalle wat by dié stasie aangemeld is, is soortgelyke voorvalle by omliggende polisiestasies aangemeld. “Die eerste voorval het Donderdag omstreeks 12:00 by die Rigel-afrit op die N1-Suid plaasgevind. Die ander voorval het Maandag omstreeks 13:00 op die N4-snelweg naby die N1-wisselaar plaasgevind,” het Weilbach gesê. “In albei gevalle het die vragmotorbestuurders aan die polisie gesê ŉ passasier in ŉ verbygaande voertuig het vir hulle aangedui dat daar iets aan die agterkant van die voertuig fout is. Hulle het langs die snelweg stilgehou om ondersoek in te stel.” Die bestuurders beweer ŉ wit Toyota Corolla met vier insittendes het daarna die stilstaande vragmotor genader en dit gekaap. Die bestuurders is in die Corolla ingeboender en later in ander gebiede losgelaat. Die polisie het enigiemand met meer inligting oor die voorvalle versoek om die Brooklyn-polisiestasie by 012 366 11735/6 of Crime Stop by 0860 010 111 te bel. Die polisie het ŉ beroep op vragmotorbestuurders gedoen om seker te maak hul voertuie is in ŉ goeie toestand en om geensins op snelweë stil te hou nie.